তথ্যবিবরণী নম্বর : ৩৪৮৪

**দুর্যোগ মোকাবিলায় দুই হাজার দুই'শ কোটি টাকার উদ্ধার সরঞ্জাম ক্রয় করা হবে**

 **----ত্রাণ প্রতিমন্ত্রী**

ঢাকা, ৩০ ভাদ্র (১৪ সেপ্টেম্বর):

 দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, বিভিন্ন ধরনের দুর্যোগ মোকাবেলায় দুই হাজার দুই'শ কোটি টাকার উদ্ধার সরঞ্জাম ও যন্ত্রপাতি ক্রয় করা হবে । এসব সরঞ্জাম বাংলাদেশ ফায়ার সার্ভিস এন্ড সিভিল ডিফেন্স এবং সিটি কর্পোরেশনসমূহকে অগ্নিকাণ্ড ও ভূমিকম্প-সহ বিভিন্ন দুর্যোগে উদ্ধার কার্যক্রম পরিচালনার জন্য প্রদান করা হবে ।

 প্রতিমন্ত্রী আজ ঢাকায় বঙ্গবন্ধু আন্তর্জাতিক সম্মেলন কেন্দ্রে আয়োজিত National plan for disaster management ২০২১-২০২৫ প্রণয়ন সংক্রান্ত কর্মশালার সমাপনী অনুষ্ঠানে প্রধান অতিথির বক্তৃতায় এসব কথা বলেন ।

 প্রতিমন্ত্রী এ সময় বন্যা মোকাবিলায় গৃহীত প্রস্তুতি সম্পর্কে বলেন, বন্যা কবলিত জেলাসমূহের জন্য ৬০টি রেসকিউ বোট তৈরি করা হচ্ছে । এসব রেসকিউ বোট বন্যা কবলিত এলাকার মানুষ, গৃহপালিত পশু-পাখি, ও অন্যান্য প্রয়োজনীয় সামগ্রী আশ্রয় কেন্দ্রে স্থানান্তরের কাজে ব্যবহার করা হবে। তিনি বলেন, নারী, শিশু এবং প্রতিবন্ধীদেরকে রেসকিউ বোটের মাধ্যমে নিরাপদে উদ্ধার ও স্থানান্তর কাজ পরিচালনায় বিশেষ ব্যবস্থা রাখা হবে । এছাড়া প্রতিটি বোটে একটি ফার্স্ট এইড বক্স, একটি হুইল চেয়ার, একটি স্ট্রেচার, একটি ওয়াকিং ফ্রেম, দুইটি আলাদা টয়লেট থাকবে যার একটি সিনিয়র সিটিজেনদের জন্য ব্যবহার করা যাবে । প্রতিটি বোটে ৮০ জন যাত্রী ছাড়াও গৃহপালিত পশুপাখি ও অন্যান্য প্রয়োজনীয় সামগ্রী বহন করা যাবে ।

 দুর্যোগ ব্যবস্থাপনা ও ত্রাণ মন্ত্রণালয়ের সচিব মোঃ মোহসীনের সভাপতিত্বে অনুষ্ঠানে আরো বক্তৃতা করেন ঢাকা বিশ্ববিদ্যালয়ের প্রো-ভিসি অধ্যাপক ড. মাকসুদ কামাল এবং দুর্যোগ ব্যবস্থাপনা অধিদপ্তরের মহাপরিচালক আতিকুল হক ।

#

সেলিম/রাহাত/রফিকুল/আব্বাস/২০২০/২১২২ ঘণ্টা

তথ্যবিবরণী নম্বর : ৩৪৮৩

**অভিনেতা সাদেক বাচ্চুর মৃত্যুতে তথ্যমন্ত্রীর শোক**

ঢাকা, ৩০ ভাদ্র (১৪ সেপ্টেম্বর):

প্রতিভাবান অভিনয় শিল্পী সাদেক বাচ্চুর মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর একটি হাসপাতালে চিকিৎসাধীন অবস্থায় ৬৬ বছর বয়সে সাদেক বাচ্চুর মৃত্যু সংবাদে বেলজিয়াম সফররত মন্ত্রী তাঁর শোকবার্তায় প্রয়াতের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

তথ্যমন্ত্রী তাঁর বার্তায় বলেন, মঞ্চ থেকে শুরু করে বেতার, টেলিভিশন এবং চলচ্চিত্র অঙ্গন সাদেক বাচ্চুর শক্তিমান অভিনয়ে সমৃদ্ধ হয়েছে। জাতীয় চলচ্চিত্র পুরস্কারপ্রাপ্ত এই গুণী শিল্পীর মৃত্যুতে দেশের অভিনয় জগতে শোকের ছায়া নেমেছে।

#

আকরাম/নাইচ/মোশারফ/আব্বাস/২০২০/১৮৪৫ ঘণ্টা

তথ্যবিবরণী নম্বর : ৩৪৮২

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৩০ ভাদ্র (১৪ সেপ্টেম্বর):

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৪ হাজার ২১৬ জনের নমুনা পরীক্ষা করে ১ হাজার ৮১২ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৩৯ হাজার ৩৩২ জন।

 গত ২৪ ঘণ্টায় ২৬ জন-সহ এ পর্যন্ত ৪ হাজার ৭৫৯ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৪৩ হাজার ১৫৫ জন।

#

দলিল উদ্দিন/নাইচ/মোশারফ/রেজাউল/২০২০/১৭১০ ঘণ্টা